P6_TA(2006)0078

Strategija Skupnosti za živo srebro

Resolucija Evropskega parlamenta o Strategiji Skupnosti za živo srebro (2005/2050(INI))

Evropski parlament,

- ob upoštevanju Sporočila Komisije Svetu in Evropskemu parlamentu o strategiji Skupnosti za živo srebro (KOM(2005)0020),

- ob upoštevanju Sklepa Parcom št. 90/3 o zmanjšanju emisij snovi iz obstoječih kloralkalnih naprav v zrak,

- ob upoštevanju člena 45 svojega Poslovnika,

- ob upoštevanju poročila Odbora za okolje, javno zdravje in varnost hrane (A6-0044/2006),

A. ker so živo srebro in njegove spojine zelo strupene za ljudi, ki živijo v različnih ekosistemih, in prosto živeče živali ter rastline,

B. ker je živo srebro obstojna snov in se lahko v okolju spremeni v metil živo srebro, svojo najbolj strupeno pojavno obliko, ki hitro prehaja placentno pregrado in krvno-možgansko pregrado, kar lahko privede do razvojnih poškodb možganov,

C. ker je treba živo srebro, ki je pravilno uskladiščeno in izolirano ter ne predstavlja morebitne nevarnosti, ker ne izhlapeva, vendarle skladiščiti na varnih krajih, ki so pod stalnim nadzorom in omogočajo hitro intervencijo,

D. ker je onesnaževanje z živim srebrom močno razširjen, vztrajen in razpršen problem, ki presega nacionalne meje, daleč od svojega vira, tako da onesnažuje evropske in svetovne zaloge hrane; ker predstavlja strategija Skupnosti za živo srebro, ki jo je predlagala Komisija, pomemben prispevek k obravnavi te svetovne nevarnosti, vendar je treba zaradi zaščite človekovega zdravja in okolja sprejeti nadaljnje obvezujoče ukrepe na mednarodni ravni in na ravni EU,

E. ker je Komisija v širši presoji vplivov ugotovila, da ni znano, kakšen je obseg škodljivih učinkov živega srebra na zdravje, in je zato potrebnih več podatkov o zdravstvenih stroških; ker nadaljnje študije ne smejo povzročiti zamud pri strategiji Skupnosti,

F. ker Direktiva 2000/60/ES Evropskega parlamenta Sveta z dne 23. oktobra 2000 o določitvi okvira za ukrepe Skupnosti na področju vodne politike [1] (Okvirna direktiva o vodah) navaja živo srebro in njegove spojine kot prednostno nevarno snov; ker je bila Komisija v členu 16(8) te spremenjene direktive pozvana, naj do decembra 2003 izdela predlog o ustavitvi ali postopni odpravi odvajanja, emisij in uhajanja prednostnih nevarnih snovi, vendar tega doslej še ni storila,

G. ker je EU največji izvoznik živega srebra na svetu in ker bi prepoved izvoza EU bistveno prispevala k omejitvi trgovanja in zmanjšanju svetovne preskrbe z živim srebrom,

H. ker je po Sklepu Parcom št. 90/3 12000 ton živega srebra iz kloralkalne industrije, kjer se nakopiči največ živega srebra v EU, namenjenih razgradnji; ker mora EU nujno začeti s postopnim opuščanjem izvoza presežnega živega srebra, da prepreči okoljsko škodo v tretjih državah, zlasti ker izvoz živega srebra iz EU spodbuja njegovo nadaljnjo in zelo onesnažujočo uporabo v rudnikih zlata in ker je treba to presežno živo srebro v celoti varno uskladiščiti v EU, da bi se izognili nadaljnji okoljski škodi,

I. ker v Almadénu v Španiji že stoletja kopljejo živo srebro in ker morajo zaprtje teh rudnikov spremljati ukrepi gospodarskega in socialnega prestrukturiranja prizadetega območja,

J. ker je treba nujno določiti kraj, kjer bi lahko zagotovili varno skladiščenje presežka živega srebra iz vse Evrope,

K. ker je kurjenje premoga glavni vir izpustov živega srebra in ker so emisije iz velikih kurilnih naprav urejene z zakonodajo Skupnosti (Direktivo Sveta 96/61/ES z dne 24. septembra 1996 o celovitem preprečevanju in nadzorovanju onesnaževanja [2] (direktiva IPPC) in Direktivo 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav [3]),

L. ker živo srebro v zobnih amalgamih predstavlja drugo največjo zalogo živega srebra v družbi; ker je vdihavanje živega srebra iz zobnih amalgamov za večino prebivalcev razvitih držav glavni vir izpostavljenosti živemu srebru; ker je treba izpostavljenost hlapom živega srebra iz zobnih amalgamov preučiti predvsem iz zdravstvenega vidika; ker bodo emisije iz sežigalnic še mnoga leta predstavljale pomemben vir onesnaževanja z živim srebrom, razen če se ne bo zelo kmalu začela uporaba tehnologije za zmanjševanje emisij, ki lahko bistveno omeji izpuste,

M. ker lahko z nadomeščanjem živega srebra v merilni in kontrolni opremi za potrošniško in poklicno rabo učinkovito preprečujemo nastanek emisije, ki je pri njeni uporabi in odstranjevanju neizogiben,

N. ker je onesnaževanje z živim srebrom iz gospodinjskih odpadkov vse večja težava in ker je treba uvesti obvezno ločevanje odpadkov ter sisteme ravnanja z odpadki za vse izdelke, ki vsebujejo živo srebro in so v družbi v uporabi,

O. ker do izpostavljenosti metil živemu srebru največkrat pride prek živil in ker se nalaga zlasti v prehranjevalnih verigah vodnih ekosistemov, tako da so še posebej ogrožene skupine prebivalstva, ki zaužijejo veliko količino rib in morske hrane,

P. ker je treba zmanjšati izpostavljenost občutljivih skupin prebivalstva (dojenčkov, otrok, nosečnic in žensk v rodni dobi) živemu srebru; ker je treba skrbno nadzorovati učinkovitost teh potreb po zmanjšanju; ker je treba celotno prebivalstvo, še posebej pa ogrožene skupine obveščati in ozaveščati o morebitni nevarnosti živil, okuženih z živim srebrom in njegovimi spojinami, ter jih na to opozarjati,

Q. ker je treba poleg tega neodvisno raziskati učinke virov živega srebra, kot so amalgam, cepiva, ki vsebujejo živo srebro, in razkužila, na zdravje,

R. ker bi si morala EU prizadevati za sprejetje globalnih ukrepov, da občutno zmanjša preskrbo z živim srebrom in povpraševanje po njem ter nadzoruje vse trgovanje z njim; ker bi morala EU sprejeti pravno zavezujoče ukrepe na ravni Skupnosti, da zagotovi nujno potrebno verodostojnost teh ukrepov na mednarodni ravni,

S. ker je treba pri oceni strategije v letu 2010 upoštevati rezultate meritev tal, zraka in vode, ki morajo biti do takrat izvedene in objavljene,

T. ker je sprejem živega srebra do neke mere odvisen od biološke razpoložljivosti v različnih ekosistemih na lokalni ravni,

1. pozdravlja sporočilo Komisije o strategiji Skupnosti za živo srebro, še posebej skupni pristop, ki je bil sprejet z namenom zmanjšanja in postopne ukinitve emisij in dobave živega srebra ter povpraševanja po njem na evropski ravni kot tudi upravljanja presežka živega srebra ter zaščite proti izpostavljenosti;

2. poudarja, kako pomembno je v tem smislu, da EU spričo obstoječih drugačnih možnosti nadaljuje s svojimi prizadevanji na mednarodni ravni, na primer prek Evropskega sosedskega in partnerskega instrumenta, usmerjenimi v občutno zmanjšanje obsega emisij in uporabe živega srebra po vsem svetu in sočasno postopno opuščanje primarne proizvodnje živega srebra ter preprečevanje ponovnega vstopa presežka na trg;

3. poudarja, da je treba iz strategije Skupnosti izpeljati posebne ukrepe in zakonodajne akte, kakor hitro je mogoče;

4. ob upoštevanju zgoraj omenjenega, še zlasti pa znatnih količin presežnega živega srebra iz razgradnje živosrebrnih celic v kloralkalnih tovarnah, poudarja pomen proaktivnega predloga Komisije o postopnem opuščanju izvoza kovinskega živega srebra in njegovih spojin iz Skupnosti ter poziva Komisijo, naj predlaga prepoved izvoza živega srebra s strani EU takoj, ko je to mogoče, najkasneje pa do leta 2010;

5. poziva Komisijo, naj še pred marcem 2008 predlaga ukrepe za sledenje uvozu in izvozu živega srebra in njegovih spojin med državami članicami kot tudi v Skupnost in iz nje, ki bi začeli veljati pred prepovedjo izvoza;

6. poziva Komisijo, naj preuči razširitev trenutne prepovedi izvoza mila, ki vsebuje živo srebro, predvidene v Uredbi (ES) št. 304/2003 Evropskega parlamenta in Sveta z dne 28. januarja 2003 o uvozu in izvozu nevarnih kemikalij [4] na druge proizvode, ki vsebujejo živo srebro, za katere v EU veljajo ali bodo kmalu veljale tržne omejitve;

7. zato poziva Komisijo, naj predstavi pravno zavezujoče ukrepe, s katerimi bo preprečila, da bi živo srebro iz kloralkalne industrije prišlo ponovno v promet, in zagotovila njegovo varno uskladiščenje na varnih krajih, ki bodo pod stalnim nadzorom in bodo po potrebi omogočali aktivno intervencijo;

8. poziva Komisijo, naj poleg zgoraj omenjenega zagotovi, da bo ustrezen instrument v zvezi s skladiščenjem presežnega kovinskega živega srebra vključeval naslednje prvine: minimalne varnostne standarde, redno in pregledno poročanje, predhodno načrtovanje in napovedi, kazni ter sankcije;

9. poziva Komisijo, naj poleg zgoraj omenjenega zagotovi, da bo ustrezen instrument v zvezi s skladiščenjem presežnega kovinskega živega srebra vključeval naslednje prvine: minimalne varnostne standarde, redno in pregledno poročanje, predhodno načrtovanje in napovedi, kazni ter sankcije;

10. poleg tega poudarja, da je zlasti pri skladiščenju presežnega živega srebra pomembna uporaba načela odgovornosti povzročitelja; poudarja, da morajo industrijski sektorji, odgovorni za proizvodnjo živega srebra, prispevati k financiranju varnega skladiščenja presežnega živega srebra;

11. poziva Komisijo, naj hkrati zagotovi, da živo srebro iz evropskih primarnih nahajališč ne bo prispelo na evropski in/ali svetovni trg;

12. poudarja, da je kurjenje premoga glavni vir emisij živega srebra, in poziva Komisijo, naj v okviru direktive IPPC ali posebnega zakonodajnega instrumentu čim prej določi vsaj mejne vrednosti emisij živega srebra iz vseh ustreznih dejavnosti, še posebej pa za postopke izgorevanja premoga v velikem in majhnem obsegu;

13. poziva Komisijo, naj v kratkem zagotovi dosledno izvajanje direktive IPPC in pri tem upošteva, da postopek z živosrebrnimi celicami v kloralkalni industriji ne velja za najboljšo razpoložljivo tehnologijo;

14. poziva Komisijo, naj v skladu z ustreznimi obstoječimi ali samostojnimi zakonodajnimi instrumenti sprejme potrebne ukrepe in v kratkem za živo srebro predlaga nacionalne mejne masne emisijske vrednosti in lokalne mejne vrednosti v zvezi s kakovostjo zraka;

15. poziva Komisijo, naj stori vse potrebno za izvajanje Sklepa Parcom št. 90/3, da bi takoj, ko je izvedljivo opustili uporabo kloralkalnih naprav z živosrebrnimi celicami, da bodo do leta 2010 popolnoma izločene;

16. poziva Komisijo, naj kratkoročno sprejme druge ukrepe za nadzor emisij krematorijev, ker so ti zaskrbljujoč in čedalje večji vir emisij;

17. poziva Komisijo, da do konca leta 2007 predstavi predlog za omejitev uporabe živega srebra v zobnem amalgamu, ter hkrati poziva Komisijo, naj z ukrepi zagotovi pravilno uporabo predpisov Skupnosti v zvezi z ravnanjem z zobozdravstvenimi odpadki in razišče, ali so potrebni dodatni ukrepi, da se zagotovi, da amalgam ne pride v odpadke;

18. poziva Komisijo, naj omeji trženje in uporabo živega srebra v vsej merilni in kontrolni opremi za potrošniško in poklicno rabo (zlasti v gospodinjstvih, zdravstvenih ustanovah, šolah ter znanstvenih in raziskovalnih institucijah), vendar naredi izjemo le, kadar še ni na voljo primernih drugih snovi; takšne izjeme veljajo tudi v redkih primerih vzdrževanja tradicionalnih barometrov, muzejskih zbirk in industrijske dediščine; hkrati majhno število specializiranih podjetij v EU proizvaja tradicionalne merilne instrumente, ki uporabljajo majhno količino živega srebra, in ta uporaba bi morala biti še naprej dovoljena v skrbno nadzorovanih okoljih, ki imajo dovoljenje;

19. poziva Komisijo, naj v kratkem sprejme ukrepe, s katerimi bo zagotovljeno ločeno zbiranje in previdno ravnanje z vsemi (ne le električnimi in elektronskimi) izdelki, ki vsebujejo živo srebro in so trenutno v družbi v uporabi;

20. poziva Komisijo, naj obravnava vprašanje uporabe živega srebra v proizvodnji cepiv, ki je bilo že omenjeno v sklepih Sveta z dne 24. junija 2005, in ga ovrednoti z namenom omejitve takšne uporabe in njene popolne prepovedi, kolikor so na voljo primerni in varni nadomestki, ter podpre raziskavo učinkovitih možnosti prihodnje dostave večodmernih cepiv brez tiomersala v države v razvoju;

21. poziva Komisijo, naj zagotovi prednost raziskavam živega srebra in jim prek sedmega okvirnega programa za raziskave, tehnološki razvoj in predstavitvene dejavnosti ter drugih primernih mehanizmov financiranja dodeli primerna finančna sredstva;

22. poziva Komisijo, naj zagotovi nadomestitev vseh ostalih uporab živega srebra, ki niso zajete v predstavljeni strategiji, z drugimi varnimi možnostmi, kolikor bo to po predlagani uredbi REACH, ko bo sprejeta, mogoče;

23. poudarja, da je pomembno sprejeti ukrepe za preprečevanje izpostavljenosti živemu srebru in izboljšati razumevanje te problematike, ter priznava pomen ozaveščanja javnosti, komunikacije in poduka, zlasti glede zdravstvenih tveganj, povezanih z izpostavljenostjo živemu srebru, zato tudi poudarja potrebo po zagotavljanju dostopu do okoljskih informacij v skladu z Aarhuško konvencijo;

24. poziva Komisijo, naj razišče možnosti za uvedbo obveznosti za države članice, da podatke o zaužitju živega srebra pri občutljivih skupinah prebivalstva sporočajo Evropski agenciji za varno hrano (EFSA), in prosi Znanstveni odbor za zdravje in tveganja za okolje, da oceni tveganje, ki ga živo srebro predstavlja za občutljive skupine;

25. poziva Komisijo, naj v tem smislu zagotovi prednost financiranju obveščanja občutljivih skupin prebivalstva o škodljivih učinkih živega srebra in z njimi deli preverjene prakse;

26. poziva Komisijo, naj s splošno presojo vplivov na zdravje ugotovi obseg zdravstvenih stroškov, ki izvirajo iz onesnaževanja z živim srebrom, upoštevaje zmanjšane umske sposobnosti evropskih otrok, kot posledico izpostavljenosti živemu srebru;

27. poziva Komisijo, naj čim prej izpolni obveznosti, ki jih je prevzela z okvirno direktivo o vodah, po kateri naj bi že do decembra 2003 predlagala primerne omejitve emisij in standarde kakovosti za postopno odpravo odvajanja, emisij ter uhajanja živega srebra in njegovih spojin v vodno okolje;

28. pozdravlja predlog Komisije o nadaljnji preiskavi sprejemanja živega srebra prek hrane z uživanjem nekaterih vrst rib in morske hrane med občutljivimi skupinami prebivalstva in meni, da je to eden od najnujnejših ukrepov za znižanje izpostavljenosti občutljivih skupin prebivalstva na vrednost, nižjo od mednarodno priznanih varnih vrednosti za metil živo srebro;

29. poziva Komisijo, naj čim prej zagotovi uvedbo programa vseevropskih meritev vsebnosti metil živega srebra in sodejavnikov, ki vplivajo na absorpcijo in/ali učinke živega srebra, v ribah, vključno z velikimi ribami roparicami, da bo lahko EFSA izdala priporočilo v zvezi z uživanjem rib z visoko vsebnostjo živega srebra, s posebnim poudarkom na smernicah za izpostavljene skupine prebivalstva; meni, da bi moral ta program upoštevati posebna tveganja, povezana s tem, da nekateri ekosistemi hitreje pretvarjajo živo srebro v biološko razpoložljivo metil živo srebro kot drugi;

30. poziva Komisijo, naj v tem smislu zagotovi vključitev živega srebra, zlasti pri občutljivih skupinah prebivalstva, v sistem biološkega nadzora, ki je bil sprva predviden v evropskem akcijskem načrtu za okolje in zdravje 2004-2010 (KOM(2004)0416), kot je zahteval Evropski parlament v svoji resoluciji z dne 23. februarja 2005 [5];

31. pozdravlja sklep Sveta, ker priznava, da so okoljske in socialne težave, ki izvirajo iz zaprtja rudnikov živega srebra v Almadénu v Španiji, posledica strategije Skupnosti za živo srebro; priporoča, naj Komisija sprejme in primerno financira ustrezne kompenzacijske ukrepe, da bo lahko območje, prizadeto zaradi zaprtja rudnikov živega srebra, poiskalo nadomestne rešitve, ki bodo z gospodarskega in socialnega vidika sprejemljive; poudarja, da je treba razmisliti o možnosti uporabe Almadéna za varno skladiščenje obstoječih zalog kovinskega živega srebra ali sekundarnega kovinskega živega srebra, ki ga pridobiva industrija po vsej Evropi, ne pa tudi izdelkov, ki vsebujejo živo srebro in ki so postali odpadki, ter tako izkoristiti infrastrukture, delovno silo in tehnološko strokovno znanje, ki obstaja na kraju samem;

32. podpira ukrepe za zagotovitev sanacije in nadzora zaprtih kontaminiranih rudniških območij, vključno zaprtih rudnikov, industrijskih objektov ali skladišč odpadkov enih in drugih, ob upoštevanju načela odgovornosti povzročitelja;

33. pozdravlja vse predloge ukrepov Komisije na mednarodni ravni in poudarja, kako pomembno je, da Komisija in države članice podpirajo in spodbujajo mednarodne ukrepe, zato da bi dosegle sporazum o izvajanju globalnega zakonodajnega instrumenta za živo srebro;

34. izraža globoko podporo pobudam, da bi zaradi večje preglednosti trgovanja z živim srebrom začel zanj veljati postopek soglasja po predhodnem obveščanju (postopek PIC) iz Rotterdamske in/ali Baselske konvencije;

35. poleg tega poudarja pomen sodelovanja EU z največjima rudarskima državama, Alžirijo in Kirgizijo, da bi ob podpori ustreznih ukrepov postopno opustili primarno proizvodnjo živega srebra, ki prihaja na svetovni trg;

36. poudarja, kako pomembno je, da EU prevzame pobudo za organizacijo dvostranskih srečanj z drugimi regijami, kot sta skupina G77 in Kitajska, zato da bo lažje pripravila pogajanja, načrtovana za prihodnje zasedanje upravnega sveta programa ZN za okolje v letu 2007;

37. poziva Komisijo, naj preuči možnost zagotavljanja tehnične pomoči ter tehničnega znanja in izkušenj prizadetim državam v razvoju in državam, katerih gospodarstvo je v prehodu, da bi se postopno ukinila uporaba in izpust živega srebra ter njegovih spojin;

38. poudarja, da je treba zmanjšati tudi uporabo amalgama v državah v razvoju in državah tretjega sveta;

39. poziva Komisijo, naj ob upoštevanju zgoraj navedenega od držav članic zahteva, da poročajo o vseh dejavnostih in projektih v zvezi z živim srebrom, ki zadevajo države v razvoju, zato da se določijo potrebe po bolj učinkoviti uporabi sredstev EU;

40. poziva Komisijo, naj zagotovi omejitev uporabe živega srebra v rudnikih zlata, tako da hkrati pospešuje uporabo primernih tehnik odkopa brez uporabe živega srebra, in hkrati predstavi predlog za sistem pozitivnega označevanja zlata, odkopanega brez uporabe živega srebra, v kar je zajeto tudi zlato, ki je bilo obdelano v Evropski uniji in zunaj nje;

41. opozarja Komisijo na njeno lastno izjavo, da so v Strokovni skupini za medicinske pripomočke "zbrane "zainteresirane strani", da bi Komisiji pomagale pri vprašanjih izvrševanja in praktičnega izvajanja" Direktive Sveta 90/385/EGS z dne 20. junija 1990 o približevanju zakonodaje držav članic o aktivnih medicinskih pripomočkih za vsaditev [6]; zato pripisuje izjemen pomen temu, da se zagotovi polna udeležba vseh zainteresiranih strank, kot so zdravstveni delavci, toksikologi in strokovnjaki za klinično okoljsko medicino, skupine pacientov in skupine za javno zdravje v Strokovni skupini za medicinske pripomočke, in da se zagotovi uravnoteženo zastopanost različnih pogledov;

42. naroči svojemu predsedniku, naj to resolucijo posreduje Svetu in Komisiji.

[1] UL L 327, 22.12.2000, str. 1.

[2] UL L 257, 10.10.1996, str. 26.

[3] UL L 309, 27.11.2001, str. 1.

[4] UL L 63, 6.3.2003, str. 1.

[5] UL C 304 E, 1.12.2005, str. 264.

[6] UL L 189, 20.7.1990, str. 17.

--------------------------------------------------